Boken skapte stor oppstandelse, resulterte i en egen stortingsmelding og ble gitt særbehandling i statsråd under Einar Gerhardsen. Langeland ble anmeldt av myndighetene ved riksadvokaten for injurier, men frikjent. Retten gav Langeland medhold i at det var grunnlag for mye av kritikken. Visse utsagn i boken ble imidlertid mortifisert, og boken ble vedtatt inndratt fra markedet.